Sæll Ögmundur . Ég heimsæki eldri borgarana í Mosfellsbæ í hverri viku , alla vega yfir vetrarmánuðina , les fyrir þá og spjalla . Sem dæmi frétti eg af einum ráðsettum góðum bónda undan Esjuhlíðum sem lagði 35 milljónir sem hann fékk fyrir jörðina sína . Allt staðgreitt svo hann gæti fengið góða íbúð til að búa í ásamt konu sinni uns kallið kemur . Börn þessara látnu hjóna hafa ekkert fengið til baka eins og samningar þó kveða á um en nú mun íbúðin vera leigð fyrir rúmar 200.000 á mánuði . Allt fer í Eir hítina sem Sjálfstæðisflokkurinn skilur eftir eins og hvern annan munaðarleysing . Gömul kona var með bréf frá innheimtulögfræðingi sem hún vildi sýna mér . Hvatti eg hana að bera efni bréfsins undir lögfræðing Félags eldri borgara sem ber að veita skjólstæðingum sínum slíka þjónustu . Í ljós kemur að eldri borgarinn hafi greitt stórfé fyrir að búa í Eir og þarna voru einhverra viðbótagreiðslna krafist . Nú er það svo að eldra fólkið er ekki líklegt að sýna varkárni í fjármálum og síst af öllu áreitni frá innheimtulögfræðingum sem eru þekktir fyrir að fara skemmstu leiðina eftir peningum . Það borgar oft aðeins til þess að fá frið . En það er sumum innheimtulögfræðingum ekki nóg , þeir færa sig jafnvel upp á skaftið og krefjast meira næst . Eldri borgaranir eru auðveld bráð ágengra aðila sem leita með logandi ljósi eftir góðum greiðendum , jafnvel þó svo að krafan sé ekki allskostar rétt . Fæ eg ekki betur séð en að til séu aðilar sem hafa þessa góðu samborgara sína að féþúfu . Ég hvatti konuna að hafa bein í nefinu , ítreka hvaða greiðslur hún hefur innt af hendi og þá í samræmi við gilda samninga . Og Félagi eldri borgara ber að aðstoða þetta góða eldra fólk . Ég vona að þið á þingi gefið málefnum Félags eldri borgara betri gaum . Það er fyllsta ástæða að krefjast opinberrar rannsóknar á fjárreiðum Eir og samskiptum við fyrri stjórnendur sem og þeirra sem nú ríkja þar hafi sú rannsókn ekki verið hafin . Góðar stundir ! Guðjón Jensson